b'\n_START_ARTICLE_\nMaterialiai atsakingas asmuo\n_START_PARAGRAPH_\nMaterialiai atsakingas asmuo \xe2\x80\x93 asmuo, kuris atsakingas u\xc5\xbe tam tikr\xc4\x85 \xc4\xafmon\xc4\x97s ar \xc4\xafstaigos turto dal\xc4\xaf._NEWLINE_Visas \xc4\xafmon\xc4\x97s ar \xc4\xafstaigos turtas turi b\xc5\xabti priskirtas asmenims, kurie neturi teis\xc4\x97s jo parduoti ar atiduoti naudoti ne \xc4\xafmon\xc4\x97s ar \xc4\xafstaigos reikm\xc4\x97ms, bet jo praradimo atveju u\xc5\xbe j\xc4\xaf turi atsakyti. Materialiai atsakingi asmenys jiems patik\xc4\x97t\xc4\x85 turt\xc4\x85 naudoja atlikdami savo pareigas arba j\xc4\xaf atiduoda naudoti kitiems, materialiai neatsakingiems asmenims vykdyti savo pareigas. Kartais t\xc4\x85 pat\xc4\xaf daikt\xc4\x85 naudoja keli materialiai neatsakingi asmenys savo pareig\xc5\xb3 atlikimui._NEWLINE_Su visais materialiai atsakingais asmenimis turi b\xc5\xabti sudarytos individualios ar kolektyvin\xc4\x97s visi\xc5\xa1kos materialin\xc4\x97s atsakomyb\xc4\x97s sutartis. Jei su materialiai atsakingu asmeniu sudaryta individuali visi\xc5\xa1kos materialin\xc4\x97s atsakomyb\xc4\x97s sutartis, tada jis atsako u\xc5\xbe prarastus ar d\xc4\x97l jo kalt\xc4\x97s sugadintus daiktus vienas. Jei su keliais materialiai atsakingais asmenimis sudaryta kolektyvin\xc4\x97 visi\xc5\xa1kos materialios atsakomyb\xc4\x97s sutartis, tada atsako u\xc5\xbe prarastus ar d\xc4\x97l j\xc5\xb3 kalt\xc4\x97s sugadintus daiktus visi kartu. Sudarius kolektyvin\xc4\x99 visi\xc5\xa1kos materialin\xc4\x97s atsakomyb\xc4\x97s sutart\xc4\xaf nereikia daryti turto perdavimo vienam materialiai atsakingam asmeniui einant atostog\xc5\xb3 ir tuo pa\xc4\x8diu daiktu gali naudotis keli asmenys.'